CELEX: 32006D0236
Language: el
Date: 2006-03-21 00:00:00
Title: 2006/236/ΕΚ : Απόφαση της Επιτροπής της 21ης Μαρτίου 2006 σχετικά με τις ειδικές συνθήκες που διέπουν τα αλιευτικά προϊόντα που εισάγονται από την Ινδονησία και προορίζονται για κατανάλωση από τον άνθρωπο [κοινοποιηθείσα υπό τον αριθμό Ε(2006) 843] (Κείμενο που παρουσιάζει ενδιαφέρον για τον ΕΟΧ)

22.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 83/16
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 21ης Μαρτίου 2006
   σχετικά με τις ειδικές συνθήκες που διέπουν τα αλιευτικά προϊόντα που εισάγονται από την Ινδονησία και προορίζονται για κατανάλωση από τον άνθρωπο
   [κοινοποιηθείσα υπό τον αριθμό Ε(2006) 843]
   (Κείμενο που παρουσιάζει ενδιαφέρον για τον ΕΟΧ)
   (2006/236/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 97/78/ΕΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (1), και ιδίως το άρθρο 22 παράγραφος 1,
   τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφάλειας των τροφίμων (2), και ιδίως το άρθρο 53 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με την οδηγία 97/78/ΕΚ και τον κανονισμό (ΕΚ) αριθ. 178/2002, πρέπει να λαμβάνονται τα αναγκαία μέτρα όσον αφορά τις εισαγωγές προϊόντων από τρίτες χώρες, τα οποία ενδέχεται να προκαλέσουν σοβαρό κίνδυνο για την υγεία των ζώων ή του ανθρώπου ή στις περιπτώσεις που ο κίνδυνος αυτός παρουσιάζει αύξηση.
            
         
               (2)
            
            
               Ανιχνεύθηκε η παρουσία ισταμíνης και βαρέων μετάλλων σε αλιευτικά προϊόντα που εισήχθησαν από την Ινδονησία και προορίζονται για κατανάλωση από τον άνθρωπο. Η παρουσία αυτών των ουσιών σε τρόφιμα αποτελεί πιθανό κίνδυνο για την υγεία των ανθρώπων.
            
         
               (3)
            
            
               Η οδηγία 91/493/ΕΟΚ του Συμβουλίου, της 22ας Ιουλίου 1991, για τον καθορισμό των υγειονομικών κανόνων που διέπουν την παραγωγή και τη διάθεση στην αγορά προϊόντων αλιείας (3) θεσπίζει τη διαδικασία δειγματοληψίας και ανάλυσης για ισταμίνη καθώς και τα εγκεκριμένα όρια για την ουσία αυτή.
            
         
               (4)
            
            
               Ο κανονισμός (ΕΚ) αριθ. 466/2001 της Επιτροπής, της 8ης Μαρτίου 2001, για τον καθορισμό μέγιστων τιμών ανοχής για ορισμένες προσμείξεις στα τρόφιμα (4) καθορίζει τα ανώτατα όρια βαρέων μετάλλων που επιτρέπονται σε ψάρια.
            
         
               (5)
            
            
               Τα αποτελέσματα των τελευταίων κοινοτικών επιθεωρήσεων στην Ινδονησία αποκάλυψαν σοβαρές ελλείψεις όσον αφορά την υγιεινή κατά τη διακίνηση των αλιευτικών προϊόντων. Αυτές οι ελλείψεις σημαίνουν ότι τα ψάρια δεν είναι τόσο φρέσκα όσο θα έπρεπε να είναι και καταστρέφονται γρήγορα, με επακόλουθο την ύπαρξη υψηλών επιπέδων ισταμίνης σε ορισμένα είδη. Οι επιθεωρήσεις απεκάλυψαν επίσης σοβαρές ελλείψεις όσον αφορά την ικανότητα των αρχών της Ινδονησίας να διενεργούν αξιόπιστους ελέγχους στα ψάρια, ιδιαίτερα για την ανίχνευση ισταμίνης και βαρέων μετάλλων στα σχετικά είδη.
            
         
               (6)
            
            
               Τα κράτη μέλη πρέπει να πραγματοποιούν τους ενδεδειγμένους ελέγχους των αλιευτικών προϊόντων από την Ινδονησία κατά την άφιξη στα κοινοτικά σύνορα προκειμένου να αποφευχθεί η διάθεση στην αγορά προϊόντων που δεν είναι κατάλληλα για ανθρώπινη κατανάλωση.
            
         
               (7)
            
            
               Βάσει του κανονισμού (ΕΚ) αριθ. 178/2002 δημιουργείται το σύστημα έγκαιρης προειδοποίησης για τα τρόφιμα και τις ζωοτροφές, που πρέπει να χρησιμοποιείται για την εφαρμογή της υποχρέωσης για αμοιβαία ενημέρωση που προβλέπεται στο άρθρο 22 παράγραφος 2 της οδηγίας 97/78/ΕΚ. Επιπλέον, τα κράτη μέλη πρέπει να ενημερώνουν την Επιτροπή με την υποβολή περιοδικών εκθέσεων για όλα τα αναλυτικά αποτελέσματα των επίσημων ελέγχων που διεξάγονται στις παρτίδες αλιευτικών προϊόντων από την Ινδονησία.
            
         
               (8)
            
            
               Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρχές της Ινδονησίας και τα αποτελέσματα της δοκιμής η οποία διενεργείται από τα κράτη μέλη.
            
         
               (9)
            
            
               Τα μέτρα που ορίζονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Πεδίο εφαρμογής
   Η παρούσα απόφαση εφαρμόζεται στα αλιευτικά προϊόντα που εισάγονται από την Ινδονησία και προορίζονται για κατανάλωση από τον άνθρωπο.
   Άρθρο 2
   Δοκιμές
   1.   Τα κράτη μέλη, με κατάλληλα προγράμματα δειγματοληψίας και μεθόδους ανίχνευσης, εξασφαλίζουν ότι κάθε παρτίδα προϊόντων που διέπεται από το άρθρο 1 υποβάλλεται στις αναγκαίες δοκιμές ώστε να εξασφαλιστεί ότι τα εν λόγω προϊόντα δεν υπερβαίνουν τα ανώτατα όρια που καθορίζονται στον κανονισμό (ΕΚ) 466/2001 για τα βαρέα μέταλλα.
   Επιπλέον, στην περίπτωση των ειδών που ανήκουν στις οικογένειες scombridae, clupeidae, engraulidae και coryphaenidae, πρέπει να πραγματοποιείται δοκιμή για την ανίχνευση της παρουσίας ισταμίνης ώστε να εξασφαλίζεται ότι τα όρια παραμένουν κάτω από εκείνα που θεσπίστηκαν με την οδηγία 91/493.
   2.   Τα κράτη μέλη υποβάλλουν στην Επιτροπή ανά τρίμηνο έκθεση με όλα τα αναλυτικά αποτελέσματα των επίσημων ελέγχων στα φορτία των προϊόντων που καλύπτονται από την παράγραφο 1. Η εν λόγω έκθεση υποβάλλεται το μήνα που ακολουθεί το κάθε τρίμηνο (Απρίλιος, Ιούλιος, Οκτώβριος και Ιανουάριος).
   Άρθρο 3
   Δυσμενή αποτελέσματα δοκιμών
   Τα κράτη μέλη δεν επιτρέπουν την εισαγωγή στο έδαφός τους ή την αποστολή σε άλλο κράτος μέλος προϊόντων του άρθρου 1 που διαπιστώνεται ότι υπερβαίνουν τα ανώτατα όρια των δοκιμών που αναφέρονται στο άρθρο 2 παράγραφος 1.
   Άρθρο 4
   Χρέωση των δαπανών
   Όλες οι δαπάνες που πραγματοποιούνται για την εφαρμογή της παρούσας απόφασης βαρύνουν τον αποστολέα, τον παραλήπτη ή τον πράκτορά τους.
   Άρθρο 5
   Τήρηση των διατάξεων
   Τα κράτη μέλη ενημερώνουν αμέσως την Επιτροπή σχετικά με τα μέτρα που λαμβάνουν για να συμμορφωθούν με την παρούσα απόφαση.
   Άρθρο 6
   Επανεξέταση
   Η παρούσα απόφαση θα επανεξεταστεί με βάση τις εγγυήσεις που θα παρασχεθούν από τις αρμόδιες αρχές της Ινδονησίας και τα αποτελέσματα των αναφερόμενων στο άρθρο 2 δοκιμών.
   Άρθρο 7
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Μαρτίου 2006.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 24 της 30.1.1998, σ. 9· κανονισμός όπως τροποποιήθηκε τελευταία από τον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (ΕΕ L 165 της 30.4.2004, σ. 1).
   
      (2)  ΕΕ L 31 της 1.2.2002, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1642/2003 του Ευρωπαϊκού Κοινοβουλίου και του Συμβουλίου (ΕΕ L 245 της 29.9.2003, σ. 4).
   
      (3)  ΕΕ L 268 της 24.9.1991, σ. 15· οδηγία όπως τροποποιήθηκε τελευταία από την πράξη προσχώρησης του 2003.
   
      (4)  ΕΕ L 77 της 16.3.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 199/2006 (ΕΕ L 32 της 4.2.2006, σ. 34).